סורה (מודל טקסט לווידאו)

**סורה** (במקור: **Sora**) הוא מודל טקסט לווידאו של חברת מחקר הבינה מלאכותית OpenAI. מודל זה משתמש בטכנולוגיית בינה מלאכותית כדי ליצור סרטונים על סמך הנחיות טקסטואליות תיאוריות, וכן להרחיב סרטונים קיימים קדימה או אחורה בזמן. המודל זמין למנויי ChatGPT Plus מדצמבר 2024.

## היסטוריה
הצוות שפיתח את סורה קרא לו על שם המילה שמיים ביפנית, כדי לסמן את "הפוטנציאל היצירתי הבלתי מוגבל" שלו. ב-15 בפברואר 2024 הציגה OpenAI לראשונה את סורה, על ידי פרסום קטעים מרובים של סרטונים בהפרדה גבוהה שיצרה, כולל רכב שטח שנסע בכביש הררי, אנימציה של מפלצת ליד נר, שני אנשים עוברים דרך טוקיו בשלג, וצילומים היסטוריים מזויפים של הבהלה לזהב בקליפורניה. החברה פרסמה שהמודל מסוגל כרגע ליצור סרטונים באורך של עד דקה אחת. לאחר מכן שיתפה החברה דוח טכני בסיסי, שהציג את השיטות המשמשות לאימון המודל. גם מנכ"ל OpenAI, סם אלטמן, פרסם סדרה של ציוצים, בהם ביקש ממשתמשי טוויטר להעלות לו רעיונות לסרטונים אותם יצר דרך סורה.

OpenAI הצהירה כי היא מתכננת להפוך את סורה לזמינה לציבור, אך זה לא יהיה בקרוב; לא צוין מתי. החברה סיפקה גישה מוגבלת ל"צוות אדום" קטן, כולל מומחים במידע מוטעה והטיה, כדי לבצע בדיקות במודל. החברה גם שיתפה את סורה עם קבוצה קטנה של אנשי מקצוע יצירתיים, כולל יוצרי וידאו ואמנים, כדי לבקש משוב על התועלת שלה בתחומים שונים. 

חברת האם של צ'אט ג'יפיטי השיקה באוקטובר 2025 את סורה 2, גרסה חדשה למודל הווידאו שלה. האפליקציה איפשרה למשתמשים להעלות סרטונים אישיים, שבפועל כל החומר המשותף נבנה באמצעות האלגוריתמים של OpenAI ולא במצלמה אמיתית. האפליקציה תיפקדה כרשת חברתית סגורה, כשהיה ניתן להירשם, לעקוב אחרי חברים ולשתף תוכן. אלא שכל תוכן שכזה נוצר על ידי המודל החדש. 

תכונת הדגל שלה, "cameos", אפשרה למשתמשים לסרוק את פניהם וליצור דיפ-פייק מציאותי של עצמם. ה-"cameos" הללו יכלו להפוך לציבוריים, מה שאפשר לכל אחד ליצור סרטונים של אותה דמות. החברה "Cameo" תבעה את OpenAI על שם התכונה וניצחה, מה שאילץ את OpenAI לשנות את השם ל-"characters". 

ב-25 במרץ 2026, האפליקציה נסגרה, כשמודל Sora 2 נשאר חלק מ-ChatGPT.

עם הפסקת פעילותה של סורה, OpenAI סיימה גם את השותפות עם דיסני, שהוכרזה בדצמבר. במסגרת זו, דיסני הודיעה כי תשקיע מיליארד דולר ב-OpenAI ותאפשר למשתמשי ענקית הבינה המלאכותית ליצור סרטונים בסורה עם דמויות שלה המוגנות בזכויות יוצרים.

## יכולות ומגבלות
OpenAI אימנה את המודל באמצעות סרטונים הזמינים לציבור וכן סרטונים המוגנים בזכויות יוצרים המורשים למטרה זו, אך לא חשפה את מספר הסרטונים או המקור המדויק של הסרטונים. עם שחרור ההצהרה בדבר סורה, OpenAI הכירה בכמה מהחסרונות של סורה, כולל הבנת הסיבתיות והבדלה בין שמאל לימין. OpenAI גם הצהירה כי, בהתאם לנוהלי הבטיחות הקיימים של החברה, OpenAI תגביל את סורה ולא תאפשר יצירת סרטונים בעלי אופי מיני, אלימות, שינאה או אנשים מפורסמים, כמו גם תוכן הכולל קניין רוחני קיים.

## ביקורות
וויל דאגלס הייבן מ-"MIT Technology Review" כינה את סרטוני ההדגמה "מרשימים", אך ציין שהם בוודאי נבחרו מתוך סרטונים רבים שיוצרו וייתכן כי הם אינם מייצגים את התוצרים של סורה. במגזין Wired, כתב סטיבן לוי כי יש לכלי פוטנציאל להפוך ל"תאונת רכבת של טעויות" וסבר שקטעי התצוגה המקדימה שלו היו "מרשימים" אך "לא מושלמים". לוי הוסיף, ש"יעבור זמן רב מאוד, אם בכלל, עד שטקסט לווידאו יאיים על יצירת סרטים בפועל". היכולות שהודגמו על ידי סורה מעוררים בקרב מומחים חשש מפני שימוש לרעה בכלים מסוג זה ליצירת סרטונים המכילים פייק ניוז, דיסאינפורמציה, זיופים והטעיות זדוניות, שהצופה התמים עלול להחשיב כסרטונים אותנטיים.

מקורות ב-OpenAI טענו כי פרויקט הווידיאו דרש ממנה משאבי מחשוב עצומים, בלי שתהיה לה תוכנית עסקית ברורה להכנסות ממנו. 

סורה נוצרה במקור ללא הגנה על שימוש בתכנים הנהנים מזכויות היוצרים. לאחר מאבק בנושא OpenAI נאלצה להוסיף לתוכנה בקרות שיאפשרו לבעלי זכויות על תכנים לחסום בה את השימוש בדמותיהם או בקניין הרוחני שלהם.

## תחרות
קיימים מספר יישומים מתחרים בעלי יכולת ליצירת סרטון וידאו על סמך הנחיות טקסטואליות. ביניהם: לומייר של גוגל (שרוב הפיתוח שלו נעשה בישראל) Pika AI, Kaiber, Runway, ו-Leonardo. בפברואר 2024 הודיעה חברת לייטריקס הישראלית על השקה צפויה של LTX Studio, תכנה בעלת יכולות יצירת וידאו מטקסט.

## גלריה

קובץ:OpenAI Sora in Action- Tokyo Walk.webm|סרטון פוטוריאליסטי לא אמיתי שנוצר בשנת 2024 על ידי הבינה המלאכותית סורה על סמך הטקסט "אישה הולכת ברחוב בטוקיו"
קובץ:OpenAI Sora in Action- Gold Rush.webm|סרטון פוטוריאליסטי לא אמיתי שנוצר בשנת 2024 על ידי הבינה המלאכותית סורה על סמך הטקסט "צילום היסטורי של קליפורניה במהלך תקופת הבהלה לזהב"
קובץ:Open AI Sora in Action- Italian Pup.webm|סרטון פוטוריאליסטי לא אמיתי שנוצר בשנת 2024 על ידי הבינה המלאכותית סורה
קובץ:POV of an ant walking inside an ant nest tunnel (Sora AI-video).webm|סרטון פוטוריאליסטי לא אמיתי שנוצר בשנת 2024 על ידי הבינה המלאכותית סורה
קובץ:Wooly Mammoth by OpenAI Sora.webm|סרטון פוטוריאליסטי לא אמיתי שנוצר בשנת 2024 על ידי הבינה המלאכותית סורה


## קישורים חיצוניים

* 
* 
* 
* 
* 
* 

## הערות שוליים

קטגוריה:תוכנות שהושקו ב-2024
קטגוריה:תוכנות בינה מלאכותית
קטגוריה:OpenAI